CELEX: 32021R1160
Language: lt
Date: 2021-05-12 00:00:00
Title: Komisijos deleguotasis reglamentas (ES) 2021/1160 2021 m. gegužės 12 d. kuriuo iš dalies keičiamos Europos Parlamento ir Tarybos reglamento (ES) 2019/1241 nuostatos dėl šprotų ir jūrinių plekšnių zonų Šiaurės jūroje

2021 7 15   
               
               
                  LT
               
               
                  Europos Sąjungos oficialusis leidinys
               
               
                  L 250/4
               
            
         KOMISIJOS DELEGUOTASIS REGLAMENTAS (ES) 2021/1160
         2021 m. gegužės 12 d.
         kuriuo iš dalies keičiamos Europos Parlamento ir Tarybos reglamento (ES) 2019/1241 nuostatos dėl šprotų ir jūrinių plekšnių zonų Šiaurės jūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (1), ypač į jo 15 straipsnio 2 dalį,
         kadangi:
         
                     (1)
                  
                  
                     Reglamente (ES) 2019/1241 nustatytos Šiaurės jūrai skirtos techninės priemonės;
                  
               
                     (2)
                  
                  
                     Belgija, Danija, Nyderlandai, Prancūzija, Švedija ir Vokietija (Ševeningeno grupė) turi tiesioginių žvejybos Šiaurės jūroje valdymo interesų. 2020 m. spalio 15 ir 19 d. tos valstybės narės pagal Europos Parlamento ir Tarybos reglamento (ES) Nr. 1380/2013 (2) 18 straipsnio 1 dalį ir Reglamento (ES) 2019/1241 15 straipsnio 3 dalį pateikė dvi bendras rekomendacijas, kuriose pasiūlė Komisijos deleguotuoju aktu priimti tam tikrus jūrinių plekšnių ir šprotų zonoms Šiaurės jūroje skirtų galiojančių nuostatų, išdėstytų Reglamento (ES) 2019/1241 V priede, pakeitimus. 2021 m. vasario 2 d. jos pateikė patikslintą bendros rekomendacijos dėl šprotų zonos redakciją. Minėtos valstybės narės abi bendras rekomendacijas išsiuntė atitinkamoms patariamosioms taryboms konsultacijoms;
                  
               
                     (3)
                  
                  
                     atsižvelgiant į tai, kad abiejose bendrose rekomendacijose siūloma keisti Reglamento (ES) 2019/1241 V priedą, šiame deleguotajame reglamente numatomos valstybių narių rekomenduojamos priemonės, susijusios tiek su šprotų, tiek su jūrinių plekšnių zonomis;
                  
               
                     (4)
                  
                  
                     Žuvininkystės mokslo, technikos ir ekonomikos komitetas (ŽMTEK) įvertino valstybių narių pateiktus įrodymus, pagrindžiančius į abi bendras rekomendacijas įtrauktas nuostatas (3). Siūlomos priemonės buvo įvertintos pagal Reglamento (ES) 2019/1241 15 straipsnio 4 dalyje nustatytus principus;
                  
               
                     (5)
                  
                  
                     valstybių narių pateiktoje bendroje rekomendacijoje dėl jūrinių plekšnių zonos siūloma nustatyti specialią išimtį jūriniais užmetamaisiais tinklais žvejojantiems laivams, kurių variklio galia viršija 221 kW, jeigu tokie laivai laikosi Reglamento (ES) 2019/1241 V priedo B dalies 1.1 punkte nustatytų tinklo akių dydžio reikalavimų. ŽMTEK išnagrinėjo valstybių narių pateiktus įrodymus ir padarė išvadą, kad, atsižvelgiant į tai, kad atitinkamų laivų skaičius ribotas, o jūrinių užmetamųjų tinklų poveikis dugnui nedidelis, nėra tikėtina, kad specialios išimties taikymas minėtiems tinklams reikšmingai paveiks apsaugos lygį tame rajone. Todėl siūlomą priemonę reikėtų įtraukti į šį reglamentą;
                  
               
                     (6)
                  
                  
                     bendroje rekomendacijoje dėl jūrinių plekšnių zonos taip pat siūloma Reglamento (ES) 2019/1241 V priedo C dalies 2.2 punkto c papunktyje terminą „dugniniai tralai“ pakeisti terminu „dugniniai tralai su kėtoklėmis“. ŽMTEK išnagrinėjo valstybių narių pateiktus įrodymus ir padarė išvadą, kad siūlomu pakeitimu galima pašalinti reglamente esantį dviprasmiškumą ir užtikrinti tokį apsaugos lygį, kuris būtų bent lygiavertis dabar Reglamente (ES) 2019/1241 nustatytam lygiui, o veikiausiai ir aukštesnis. Todėl siūlomą priemonę reikėtų įtraukti į šį reglamentą;
                  
               
                     (7)
                  
                  
                     bendroje rekomendacijoje dėl jūrinių plekšnių zonos taip pat siūloma nuo tada, kai šis reglamentas bus pradėtas taikyti, į Reglamento (ES) 2019/1241 V priedo C dalies 2.4 punkte nurodytą laivų sąrašą įtraukti ne didesnio kaip 24 m ilgio sijiniais tralais žvejojančius laivus. ŽMTEK išnagrinėjo valstybių narių pateiktus įrodymus ir padarė išvadą, kad šis apribojimas užtikrins tokį apsaugos lygį, kuris būtų bent lygiavertis dabar Reglamente (ES) 2019/1241 nustatytam lygiui. Todėl siūlomą priemonę reikėtų įtraukti į šį reglamentą;
                  
               
                     (8)
                  
                  
                     valstybių narių pateiktoje bendroje rekomendacijoje dėl šprotų zonos siūloma trejų metų laikotarpiu laivams, žvejojantiems tam tikrais žvejybos įrankiais, liepos 1 d. – spalio 31 d. toliau netaikyti šprotų zonai skirtų taisyklių, kaip nustatyta Komisijos deleguotajame reglamente (ES) Nr. 1395/2014 (4) laikotarpiui iki 2020 m. gruodžio 31 d. ŽMTEK išnagrinėjo valstybių narių pateiktus įrodymus dėl šprotų zonos ir padarė išvadą, kad nėra aiškių požymių, jog nuo 2017 m. nustojus taikyti šprotų zonai skirtas taisykles atlantinių silkių ištekliams būtų padaryta kokia nors žala. ŽMTEK taip pat padarė išvadą, jog nėra tikėtina, kad nustojus taikyti šprotų zonai skirtas taisykles dabartinis apsaugos lygis sumažėtų. Tačiau ŽMTEK pastebėjo, kad, norint įrodyti, jog bus išlaikytas lygiavertis apsaugos lygis, žvejybą reikia stebėti daugiau metų. Todėl ŽMTEK pasiūlė po trejų stebėsenos metų iš naujo įvertinti taisyklių netaikymo poveikį. Valstybės narės įsipareigojo šiuo laikotarpiu stebėti šprotų zonai skirtų taisyklių netaikymo poveikį, t. y. rinkti bendroje rekomendacijoje nustatytus duomenis apie atlantinių silkių priegaudą vykdant šprotų žvejybą. Šie duomenys bus pateikti įvertinti ŽMTEK. Todėl siūlomą priemonę reikėtų įtraukti į šį reglamentą;
                  
               
                     (9)
                  
                  
                     todėl Reglamentas (ES) 2019/1241 turėtų būti atitinkamai iš dalies pakeistas;
                  
               
                     (10)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, todėl šis reglamentas turėtų įsigalioti iš karto, kai tik bus paskelbtas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) 2019/1241 iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 198, 2019 7 25, p. 105.
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, p. 93–105 (šprotų zona) ir p. 106–113 (jūrinių plekšnių zona).
         
            (4)  2014 m. spalio 20 d. Komisijos deleguotasis reglamentas (ES) Nr. 1395/2014, kuriuo nustatomas tam tikros mažųjų pelaginių žuvų žvejybos ir pramoninės žvejybos Šiaurės jūroje žuvų išmetimo į jūrą mažinimo planas (OL L 370, 2014 12 30, p. 35).
      
      
         
            PRIEDAS
            Reglamento (ES) 2019/1241 V priedo C dalis iš dalies keičiama taip:
            
                        1)
                     
                     
                        2.2 punktas iš dalies keičiamas taip:
                        
                                    a)
                                 
                                 
                                    c punktas pakeičiamas taip:
                                    
                                                „c)
                                             
                                             
                                                didesnės kaip 221 kW variklio galios laivams leidžiama žvejoti dugniniais tralais su kėtoklėmis, o didesnės kaip 221 kW suminės variklio galios suporintiems laivams leidžiama žvejoti poriniais dugniniais tralais, jeigu tokie laivai nevykdo specializuotosios jūrinių plekšnių bei paprastųjų jūrų liežuvių žvejybos ir laikosi šio priedo B dalyje nustatytų atitinkamų taisyklių, kuriomis reglamentuojamas tinklo akių dydis;“;
                                             
                                          
                              
                                    b)
                                 
                                 
                                    įterpiamas d punktas:
                                    
                                                „d)
                                             
                                             
                                                didesnės kaip 221 kW variklio galios laivams leidžiama žvejoti jūriniais užmetamaisiais tinklais, jeigu tokie laivai laikosi šio priedo B dalies 1.1 punkte nustatytų tinklo akių dydžio reikalavimų.“;
                                             
                                          
                              
                  
                        2)
                     
                     
                        2.4 punktas pakeičiamas taip:
                        
                                    „2.4.
                                 
                                 
                                    Laivai, kuriems leidžiama žvejoti 2.1 punkte nurodytame rajone, įtraukiami į sąrašą, kurį kiekviena valstybė narė turi pateikti Komisijai. 2.2 punkto a papunktyje nurodytų į sąrašą įtrauktų laivų bendra variklio galia negali viršyti bendros variklių galios, kuri kiekvienai valstybei narei tenka 1998 m. sausio 1 d. Laivai, kuriems leidžiama žvejoti, turi turėti pagal Reglamento (EB) Nr. 1224/2009 7 straipsnį išduotą žvejybos leidimą. Nuo 2021 m. liepos 1 d. į tą sąrašą gali būti įtraukiami ir sijiniai traleriai, bet tik tie, kurių bendrasis ilgis ne didesnis kaip 24 metrai.“;
                                 
                              
                  
                        3)
                     
                     
                        4 punktas papildomas šiomis dalimis:
                        „Nukrypstant nuo pirmos pastraipos trečios įtraukos, ta įtrauka iki 2023 m. gruodžio 31 d. netaikoma žvejybai šiais įrankiais:
                        
                                    a)
                                 
                                 
                                    velkamaisiais žvejybos įrankiais, kurių tinklo akių dydis yra mažesnis nei 32 mm,
                                 
                              
                                    b)
                                 
                                 
                                    gaubiamaisiais tinklais arba
                                 
                              
                                    c)
                                 
                                 
                                    žiauniniais tinklais, pinkliaisiais tinklais, sieniniais tinklais ir dreifuojančiaisiais tinklais, kurių tinklo akių dydis yra mažesnis nei 30 mm.
                                 
                              Tiesioginių valdymo interesų turinčios valstybės narės ne vėliau kaip 2023 m. gruodžio 15 d. Komisijai pateikia stebėsenos duomenis, kuriais pagrindžiamas šios nukrypti leidžiančios nuostatos taikymas.“